Ego Manasses, Dei gratia Lingonensis episcopus, notum facio presentibus et futuris quod Herbertus, abbas Faverniacensis, laude et assensu capituli sui, dedit in presentia mea monasterio de Moris, in omnibus emolumentis, quidquid habebat monasterium Faverniacense in finagiis de Burre, de Blenneio, de Cherreveio, de Buxeriis, de Villa super Arciam, de Lochis, de Landrivilla, et quidquid alii tenebant in prenominatis finagiis a monasterio Faverniacense. Huic donationi abbatis presentes fuerunt de suis: Morellus, sacrista Faverniacensis; Willelmus, monachus ejus; Joannes, capellanus ejus; magister Hugo; Wido de Bruyre, qui testes sunt quod supradictam donationem ita absolute fecit, quod in determinatis finagiis nihil retinuit. Si autem monasterio de Moris aliquoties nata fuerit calumnia, legitimam garentiam ubique monasterio de Moris Faverniacensis abbas portabit; sane quandiu abbas Faverniacensis erit in terra illa pro garentia ferenda, propriis expensis fratres de Moris procurabunt. Sciendum vero quod XXX solidos primum reddet monasterium de Moris annuatim pro recompensatione monasterio Faverniacensi, in festo Sancti Mammetis apud Lingonas, vel infra octavas ejusdem festi, sine occasione. Testes sunt: Lambertus, archidiaconus; Euvrardus, prepositus Sanctorum Geminorum; Petrus, decanus Barri; magister Theobaldus et magister Girardus de Vangionirivo. Actum anno ab Incarnatione MºCºLXXXºVIe.